অতঃপর মাকামে ইবরাহীমের পেছনে দু’রাকাত সালাত আদায় করুন। এখানে মানুষের ভিড় থাকলে মসজিদে হারামের যেকোনো জায়গায় নামায পড়া জায়েয আছে। ইমামে আযম আবু হানিফা (রহঃ) ও ইমাম মালেক (রহঃ) এর মতে, এটি ওয়াজিব নামায, আর ইমাম শাফেয়ী (রহঃ) ও ইমাম আহমদ ইবনে হাম্বল (রহঃ) এর মতে, তা সুন্নাত। প্রথম রাকাতে সূরা আল-ফাতিহা পড়ার পর সূরা আল-কাফিরুন ও দ্বিতীয় রাকাতে সূরা আল-ফাতিহা পড়ার পর সূরা আল-ইখলাছ পড়া সুন্নাত। উল্লেখ্য যে, তিনটি নিষিদ্ধ ওয়াক্তেও এ দু’রাকাত নামায আদায় করা জায়েয আছে। অতঃপর যমযমের পানি দাঁড়িয়ে পান করুন, আর কিছু পানি আপনার মাথায় ঢালুন, যাতে আপনার চেহারার উপর দিয়ে তা গড়িয়ে পড়ে। রাসূলুল্লাহ (সাঃ) এ কাজটি করতেন।